Irombo Tamusi ꞌwano me rapa moro auty yry ewaꞌmary kynakon Jerusalem po.
Poto ꞌsu iꞌsano kynakon.
Ijako Jesus moro Salomo ety tano Tamusi auty pery upiꞌno kynyꞌsakon.
Irombo uꞌmemyꞌpo moꞌkaron Simosu ꞌwa.
Ikaꞌsan Iꞌwa:
“Akoreꞌpe noro naꞌna wyino oty munendan?
Moꞌko Mesias me ajaꞌta,
naꞌna wyino kysunemyi.”
Jesus wykaꞌpo ejuꞌtoꞌkoꞌme:
“Wykai terapa oꞌwaine.
Yjamyikaꞌpa te mandon.
Morokon yjumy ety ta ynikapyry amaminano ypoko oty amyikapojan.
Amyjaron te yjamyikaꞌpa mandon,
yjekykon me kapyn awairykon ke.
Moꞌkaron yjekykon yjauran ꞌwa kynepanamaton.
Awu sukuꞌsaton.
Ywenaꞌpo ta kynyꞌsaton.
Iꞌmatypyn amano syja iꞌwaine.
Utapyꞌpa roten kynaitaꞌton.
Amy pairo anipinaꞌpaine yjainary wyino kynaitan.
Moro yꞌwa moꞌko yjumy nyryꞌpo paꞌporo oty koꞌpo poto me man.
Amy pairo kariꞌna oty pinary upijan moꞌko yjumy ainary wyino.
Awu moꞌko jumynano maro oꞌwin wa.”
Irombo mero topu anumyꞌsan rapa moꞌkaron Simosu ꞌwa ituꞌponaka ipaꞌtoꞌkoꞌme.
Jesus wykaꞌpo te iꞌwaine:
“Pyime moꞌko jumynano wyinonokon kurangon amaminano senepoi oꞌwaine.
Otypan poko ko topu papyry ꞌse mandon?”
Moꞌkaron Simosu wykaꞌsan ejuꞌtoꞌme:
“Amy iruꞌpyn amaminano poko kapyn naꞌna topu papyry ꞌse man otuꞌponaka,
Tamusi ety jamikary poko te oꞌwa.
Kariꞌna me awairy seꞌme irombo Tamusi me matyja.”
Jesus wykaꞌpo ejuꞌtoꞌkoꞌme:
“Moro anamyikarykon omenano karetary ta ero imeroꞌpa nan:
‘Awu wykai ‘Tamusi me mandon’ ’?
Moro omenano karetary tambotyry taro waty man.
Moro te moꞌkaron Tamusi auran neporyꞌsan ejatojan Tamusi me.
One wara ko iro ke awu,
moꞌko tywyinono me moꞌko jumynano nyryꞌpo,
moꞌko ero nono tuꞌponaka inemokyꞌpo,
Tamusi ety jamikanen me kakariꞌsaton,
ywykaꞌpo poko:
‘Tamusi ymuru awu wa’?
Morokon yjumy emamingon anikapyꞌpa yjaꞌta,
yjamyikary kapyn oꞌwaine man.
Morokon amaminano kapyry seꞌme te yꞌwa yjamyikaꞌpa ajaꞌtaine,
morokon amaminano ꞌne amyikatoko.
Irombo mero mukuꞌtaꞌton moro yta moꞌko jumynano wairy,
moꞌko jumynano ta awu ywairy enapa.”
Irombo apyiry poko rapa iweꞌkuꞌsan.
Iwetuwarikaꞌpo te iwyinoine.
Itoꞌpo rapa moro Jordan koposenaka,
moro koromo Johanes ꞌwa kariꞌna etykatopombo ꞌwa.
Moro po ro iweꞌiꞌpo.
Pyime kariꞌna wopyꞌsan Iꞌwa.
Ikaꞌsan:
“Amy pairo kapu wyinono oty anenepoꞌpa ro rypo Johanes kynainen.
Paꞌporo moꞌse wokyry poko inekarityry otykon te iporo tywaije man.”
Pyime kariꞌna ꞌwa moro po amyikaꞌpo.